Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Jon 4:1-54
4 Orait taim Jisas i save olsem ol Farisi i harim tok olsem em i wok long kamapim na baptaisim ol disaipel, winim Jon,2 (tru tru Jisas yet i no bin baptaisim ol man, ol disaipel bilong en i baptaisim ol)3 em i lusim Judia na go bek long Galili.4 Tasol em i mas go long rot i katim i go olsem long Samaria.5 Orait em i kamap long wanpela taun bilong Samaria ol i kolim Sikar. Dispela taun i stap klostu long hap graun Jekop i bin givim long pikinini bilong en Josep.6 Hulwara bilong Jekop i stap long dispela hap. Jisas i bin wokabaut long longwe hap na i kam, olsem na skin bilong em i les na em i sindaun klostu long hulwara. Em long namba 6 aua.*7 Wanpela meri Samaria i kam long kisim wara. Jisas i tokim em: “Givim sampela wara long mi long dring.”8 (Ol disaipel bilong en i go long taun long baim kaikai.)9 Orait meri Samaria i tokim em: “Yu wanpela Juda na olsem wanem yu askim mi, wanpela meri Samaria, long givim wara long yu?” (Ol Juda i no save mekim ol samting wantaim ol Samaria.)10 Jisas i tokim em: “Sapos yu bin save long presen God i givim na long dispela man husat i askim yu, ‘Givim wara long mi,’ orait bai yu askim em, na em bai givim yu wara i gat laip.”11 Meri i tokim em: “Bikman, yu no gat baket bilong kisim wara na hulwara i daun tru. Olsem na bai yu kisim dispela wara i gat laip long we?12 Tumbuna bilong mipela Jekop i bin givim dispela hulwara long mipela. Na em yet wantaim ol pikinini bilong en na ol bulmakau sipsip samting bilong en, ol i bin dring long dispela wara. Ating yu winim tumbuna bilong mipela, a?”13 Jisas i bekim tok long em olsem: “Olgeta man i dring long dispela wara, nek bilong ol bai drai gen.14 Man i dring long wara mi givim em, nek bilong en bai i no inap drai gen. Wara mi givim long em bai kamap olsem hulwara insait long em na givim laip oltaim long em.”15 Meri i tokim em: “Bikman, givim dispela wara long mi, bai nek bilong mi i no ken drai na mi no ken kam oltaim long dispela hap long kisim wara.”16 Em i tokim meri: “Yu go, singautim man bilong yu na kam long hia.”17 Meri i tok: “Mi no gat man.” Jisas i tokim em: “Yu tok stret olsem, ‘Mi no gat man.’18 Yu bin i gat 5-pela man, na dispela man nau yu gat, em i no man tru bilong yu. Dispela tok bilong yu, em i tru.”19 Na meri i tokim em: “Bikman, nau mi save yu wanpela profet.20 Ol tumbuna bilong mipela i bin mekim lotu long dispela maunten, tasol yupela i save tok Jerusalem em ples we ol man i mas mekim lotu.”21 Jisas i tokim em: “Meri, yu mas bilipim tok bilong mi, Taim bai kamap na yupela bai i no lotuim Papa long dispela maunten o long Jerusalem.22 Yupela i save lotu long samting yupela i no save long en. Mipela i save lotu long samting mipela i save long en, long wanem, God bai kisim bek ol man long rot bilong ol Juda.23 Tasol taim i laik kamap, na nau i kamap pinis, na ol man i lotu tru long Papa, ol bai lotuim em long spirit na long pasin i tru. Tru tumas, Papa i painim ol kain man olsem long lotuim em.24 God em i wanpela Spirit,* na ol man i lotuim em, ol i mas lotuim em long strong bilong holi spirit na long pasin i tru.”25 Na meri i tokim em: “Mi save olsem Mesaia bai kam, em ol i kolim Krais. Taim em i kam, em bai tokaut long mipela long olgeta samting.”26 Jisas i tokim em: “Mi dispela man, nau mi toktok wantaim yu.”27 Long dispela taim stret ol disaipel bilong en i kam kamap, na ol i kirap nogut long em i toktok wantaim wanpela meri. Tasol i no gat wanpela bilong ol i tok: “Yu painim wanem samting?” o, “Wai na yu toktok wantaim dispela meri?”28 Orait meri i lusim sospen wara bilong en na em i go long taun na tokim ol man:29 “Yupela kam lukim dispela man husat i tokim mi long ol samting mi bin mekim. Ating dispela man em i Krais?”30 Na ol i lusim taun na go long em.31 Long dispela taim, ol disaipel i wok long tokim em: “Rabai, yu mas kaikai.”32 Tasol em i tokim ol: “Mi gat kaikai em yupela i no save long en.”33 Olsem na ol disaipel i toktok namel long ol yet olsem: “Ating wanpela i bringim kaikai i kam long em, a?”34 Jisas i tokim ol: “Kaikai bilong mi em long mekim laik bilong man i bin salim mi i kam na long inapim wok em i givim long mi.35 Yupela i save tok olsem taim bilong bungim kaikai bai kamap bihain long 4-pela mun. Harim! Mi tokim yupela: Apim het na lukim ol gaden, kaikai i redi pinis. Nau yet36 man bilong bungim kaikai i wok long kisim pe na bungim ol kaikai bilong kisim laip oltaim. Olsem na man i planim kaikai na man i bungim kaikai, tupela i ken amamas wantaim.37 Olsem na dispela tok em i tru, Wanpela man i planim kaikai na narapela man i bungim kaikai.38 Mi salim yupela i go bilong bungim samting yupela i no bin hatwok long en. Ol arapela i bin hatwok, na hatwok ol i mekim i helpim yupela.”39 Planti Samaria long dispela taun i bilip long em, long wanem, ol i harim tok bilong dispela meri husat i tokaut olsem: “Em i tokim mi long olgeta samting mi bin mekim.”40 Olsem na taim ol Samaria i kam long Jisas, ol i kirap askim em long stap wantaim ol. Na em i go stap long hap inap 2-pela de.41 Na long rot bilong tok em i mekim, planti manmeri moa i bilip42 na ol i tokim dispela meri: “I no long tok bilong yu na mipela i bilip, nogat, mipela yet i harim na mipela i save gut olsem tru tru dispela man em i seivia* bilong ol manmeri bilong graun.”43 Dispela 2-pela de i pinis na Jisas i lusim dispela hap na go long Galili.44 Jisas yet i tokaut olsem profet i no gat nem long asples bilong em yet.45 Taim em i kamap long Galili ol lain Galili i amamas long em i kam. Long wanem, ol tu i bin i go long bikpela bung long Jerusalem na ol i bin lukim ol samting em i mekim long dispela bung.46 Jisas i go bek gen long Kana bilong Galili we em i bin tanim wara i kamap wain. Na i gat wanpela wokman bilong king i stap na pikinini man bilong en i sik i stap long Kaperneam.47 Taim dispela man i harim olsem Jisas i bin lusim Judia na i kamap pinis long Galili, em i go long Jisas na askim em long kam daun na oraitim pikinini bilong en, long wanem, pikinini i stap long mak bilong dai.48 Na Jisas i tokim em: “Sapos yupela i no lukim ol mirakel na ol narakain narakain samting, yupela bai i no inap tru long bilip.”49 Na wokman bilong king i tokim em: “Bikpela, kam daun paslain long pikinini bilong mi i dai.”50 Jisas i tokim em: “Yu ken i go, pikinini bilong yu i kamap orait.” Na dispela man i bilipim tok bilong Jisas na em i go.51 Em i wokabaut yet long rot i go daun na ol wokboi bilong en i kam bungim em na tok olsem pikinini bilong en i stap laip.52 Olsem na em i askim ol long wanem aua pikinini bilong en i kamap orait. Ol i tokim em: “Asde long namba 7 aua* skin hat bilong en i pinis.”53 Olsem na papa i save olsem em long dispela aua stret Jisas i bin tok: “Pikinini bilong yu i kamap orait.” Na em na ol wanhaus bilong en ol i bilip.54 Dispela em namba 2 taim Jisas i wokim mirakel taim em i lusim Judia na i kam long Galili.
tpi_Latn eng_Latn tpi_Latn tpi_Latn